               IL-KUMMISSJONI EWROPEA
            Brussell, 27.4.2018
            COM(2018) 247 final
            2018/0116(NLE)
            Proposta għal
            DEĊIŻJONI TAL-KUNSILL
            li tawtorizza lill-Istati Membri biex isiru Parti, fl-interess tal-Unjoni Ewropea, għall-Konvenzjoni tal-Kunsill tal-Ewropa dwar Approċċ Integrat ta’ Sikurezza, Sigurtà, u Servizz f’Partiti tal-Futbol u Avvenimenti Sportivi Oħra (CETS n°218)

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Din il-proposta tirrigwarda d-deċiżjoni li tawtorizza lill-Istati Membri biex jiffirmaw u jirratifikaw, fl-interess tal-Unjoni Ewropea, il-Konvenzjoni tal-Kunsill tal-Ewropa dwar Approċċ Integrat ta’ Sikurezza, Sigurtà, u Servizz f’Partiti tal-Futbol u Avvenimenti Sportivi oħra (“CETS Nru 218” jew “il-Konvenzjoni”).

               2.KUNTEST TAL-PROPOSTA

               2.1.Sfond

                  Fid-29 ta’ Mejju 1985, 39 ruħ inqatlu u mijiet sfaw midruba waqt konfrontazzjonijiet vjolenti bejn partitarji tal-futbol fil-Finali tat-Tazza Ewropea fl-istadju ta’ Heysel fi Brussell.  B’riżultat ta’ dan id-diżastru, il-Kunsill tal-Ewropa fassal il-Konvenzjoni Ewropea dwar il-Vjolenza u l-Imġiba Ħażina tal-Ispettaturi f’Avvenimenti Sportivi u b’mod partikolari f’Partiti tal-Futbol (CETS Nru 120) (“Il-Konvenzjoni Nru 120”).  Il-Konvenzjoni Nru 120 iffokat fuq il-prevenzjoni, l-iskoraġġiment u r-rispons għal inċidenti ta’ vjolenza u mġiba ħażina fl-istadji jew fil-viċinanzi tagħhom. Il-Konvenzjoni Nru 120 daħlet fis-seħħ fl-1 ta’ Novembru 1985 u ġiet ratifikata minn 41 Parti, inklużi l-biċċa l-kbira tal-Istati Membri tal-Unjoni Ewropea.

                  F’Diċembru 2013, il-Kumitat tal-Ministri tal-Kunsill tal-Ewropa kkonkluda, fid-dawl ta’ studju dwar il-merti u x-xewqa ta’ aġġornament il-Konvenzjoni Nru 120, li din tal-aħħar kienet saret antikwata: il-kontenut tagħha – b’mod partikolari l-enfasi prinċipali fuq miżuri ta’ sigurtà – instab li kien inkonsistenti mal-esperjenza u l-prattiki tajba u mhux sinkronizzat mar-rakkomandazzjonijiet aktar riċenti tal-Kumitat Permanenti tal-Konvenzjoni.  Il-Kumitat tal-Ministri għalhekk ta struzzjonijiet lill-Kumitat Permanenti biex jirrevedi l-Konvenzjoni Nru 120. Minflok jirrevedih, il-Kumitat Permanenti ddeċieda li jaħdem fuq test ġdid. Din il-ħidma wasslet għal CETS nru 218.

               2.2.Il-Konvenzjoni

                  CETS nru 218 għandha l-għan li tipprovdi ambjent ta’ sikurezza, sigur u akkoljenti fil-partiti tal-futbol u f’avvenimenti sportivi oħra (l-Artikolu 2).  Il-Konvenzjoni tiddistingwi bejn “miżuri ta’ sikurezza”, “miżuri ta’ sigurtà” u “miżuri ta’ servizz” (l-Artikolu 3).

                  Il-Konvenzjoni tirrikjedi li l-Partijiet jadottaw “approċċ integrat, bejn diversi aġenziji u bilanċjat, għas-sikurezza, is-sigurtà u s-servizz” (l-Artikolu 2(a)), jiġifieri, approċċ ibbażat fuq il-kunċett li “l-miżuri ta’ sikurezza, sigurtà u servizz fil-partiti tal-futbol u f’avvenimenti sportivi oħra dejjem jikkoinċidu ma’ xulxin, f’termini ta’ impatt huma interrelatati, jeħtieġ li jkunu bbilanċjati u ma jistgħux jitfasslu jew jiġu implimentati iżolati minn xulxin” (l-Artikolu 3(f)).

                  Il-Konvenzjoni tirrikjedi li l-Partijiet jiżguraw arranġamenti ta’ koordinazzjoni nazzjonali u lokali għall-iskop tal-iżvilupp u tal-implimentazzjoni ta’ approċċ integrat bejn diversi aġenziji għas-sikurezza, is-sigurtà u s-servizz (l-Artikolu 4).  Il-partijiet huma meħtieġa li jieħdu diversi miżuri bil-għan li tiġi żgurata s-sikurezza, is-sigurtà u s-servizz fl-istadji sportivi (l-Artikolu 5); pereżempju, huma għandhom jiżguraw li l-arranġamenti operattivi tal-istadji jkunu jipprovdu għal kollegament effikaċi mal-pulizija u mas-servizzi ta’ emerġenza u ma’ aġenziji sħab oħra, kif ukoll jinkorporaw il-politiki u l-proċeduri dwar kwistjonijiet bħal ta’ mġiba razzista jew diskriminatorja (l-Artikolu 5(5)).  Il-Partijiet huma barra minn hekk meħtieġa li jinkoraġġixxu lill-aġenziji rilevanti kollha u lill-partijiet ikkonċernati biex jaħdmu flimkien sabiex jinħoloq ambjent sikur, sigur u akkoljenti f’postijiet pubbliċi barra mill-istadji (Artikolu 6).  Il-partijiet iridu jiżguraw li l-aġenziji rilevanti jiżviluppaw pjanijiet ta’ kontinġenza u ta’ emerġenza (l-Artikolu 7) u dawn għandhom iħeġġu lill-aġenziji kollha biex jinvolvu ruħhom b’mod proattiv mal-partitarji u mal-komunitajiet lokali (l-Artikolu 8).

                  Fir-rigward taż-żamma tal-ordni pubbliku mill-pulizija, l-Artikolu 9 tal-Konvenzjoni jobbliga lill-Partijiet biex jiżguraw li “jiġu żviluppati strateġiji taż-żamma tal-ordni li jiġu wkoll evalwati u mirqumin b’mod regolari”, li jqisu l-prattiki tajba u li jkunu konsistenti mal-approċċ integrat għas-sikurezza, is-sigurtà u s-servizz; il-Partijiet iridu wkoll jiżguraw li l-pulizija taħdem fi sħubija mal-partijiet ikkonċernati rilevanti.

                  Fir-rigward tal-prevenzjoni u s-sanzjonar, l-Artikolu 10 tal-Konvenzjoni jobbliga lill-Partijiet li “jieħdu l-miżuri kollha possibbli biex jitnaqqas ir-riskju ta’ inċidenti ta’ vjolenza u diżordni u biex jiġi żgurat, f’konformità mal-liġi nazzjonali u internazzjonali, li jkun hemm fis-seħħ “arranġamenti effettivi ta’ esklużjoni, xierqa għall-karattru u l-post tar-riskju” biex jiskoraġġixxu u jipprevjenu inċidenti bħal dawn.  Il-Partijiet huma obbligati wkoll li ‘jikkooperaw bil-għan li jiżguraw li l-individwi li jikkommettu reati barra mill-pajjiż jirċievu sanzjonijiet xierqa” (l-Artikolu 10(3)) u li “jikkunsidraw li jagħtu s-setgħa lill-awtoritajiet ġudizzjarji jew amministrattivi responsabbli biex jimponu s-sanzjonijiet fuq individwi li jkunu kkaġunaw jew ikkontribwew għal inċidenti ta’ vjolenza relatata mal-futbol u/jew għal diżordni, mal-possibilità li jiġu imposti restrizzjonijiet fuq l-ivvjaġġar għal avvenimenti tal-futbol li jsir f’pajjiż ieħor” (l-Artikolu 10(4)).

                  L-Artikolu 11 ta’ din il-Konvenzjoni huwa intitolat “kooperazzjoni internazzjonali”.  Huwa jobbliga lill-Partijiet biex jistabbilixxu Punt Nazzjonali ta’ Informazzjoni dwar il-Futbol (National Football Information Point – NFIP) biex jaġixxi bħala l-mezz uniku awtorizzat għall-iskambju ta’ l-informazzjoni u l-intelligence kollha dwar partiti tal-futbol b’dimensjoni internazzjonali u għall-arranġament ta’ kwistjonijiet oħrajn ta’ kooperazzjoni internazzjonali bejn il-pulizija (l-Artikoli 11(2) sa (4)).  It-test tal-Artikoli 11(2) sa (4) huwa ispirat mid-Deċiżjoni tal-Kunsill 2002/348/ĠAI tal-25 ta’ April 2002 dwar sigurtà b’konnessjoni ma’ partiti tal-futbol b’dimensjoni internazzjonali, u juża wkoll l-istess terminoloġija tad-Deċiżjoni.

                  Il-klawsoli finali ta’ din il-Konvenzjoni jittrattaw l-iffirmar (l-Artikolu 16), id-dħul fis-seħħ (l-Artikolu 17), l-adeżjoni minn Stati mhux membri tal-Kunsill tal-Ewropa (l-Artikolu 18), l-effetti tal-Konvenzjoni fir-rigward tal-Konvenzjoni Nru 120 (l-Artikolu 19), l-applikazzjoni territorjali (l-Artikolu 20), id-denunzja (l-Artikolu 21), u n-notifiki (l-Artikolu 22).  Dawn il-klawsoli huma “essenzjalment ibbażati” fuq il-Mudell ta’ Klawsoli Finali għall-Konvenzjonijiet u l-Ftehimiet konklużi fil-Kunsill tal-Ewropa ta’ Frar 1980 u dwar il-klawsoli finali tal-Konvenzjoni Nru 120.

               2.3.Il-liġi u l-politika eżistenti tal-Unjoni fil-qasam

                  L-Unjoni adottat għadd ta’ miżuri dwar il-kooperazzjoni tal-pulizija u l-iskambju ta’ informazzjoni tal-pulizija.  Rigward, b’mod speċifiku, il-kooperazzjoni tal-pulizija u l-iskambju ta’ informazzjoni tal-pulizija dwar is-suġġett tas-sigurtà u s-sikurezza fil-partiti tal-futbol, l-Unjoni adottat id-Deċiżjoni tal-Kunsill 2002/348/ĠAI tal-25 ta’ April 2002 dwar sigurtà b’konnessjoni ma’ partiti tal-futbol b’dimensjoni internazzjonali
                     1
                  .  Id-Deċiżjoni tal-Kunsill 2002/348/ĠAI kienet ibbażata fuq l-Artikolu 30(1)(a) tat-Trattat dwar l-Unjoni Ewropea, issa l-Artikolu 87(1) tat-Trattat dwar il-Funzjonament tal-Unjoni Ewropea (TFUE), kif ukoll fuq l-Artikolu 34(2)(c) tat-Trattat dwar l-Unjoni Ewropea (TUE), imħassar.

                  Id-Deċiżjoni tal-Kunsill 2002/348/ĠAI tirrikjedi li kull Stat Membru “jistabbilixxi jew jinnomina punt nazzjonali ta’ informazzjoni dwar il-futbol ta’ natura polizjeska” (National Football Information Point - NFIP), li “għandu jaġixxi bħala punt dirett, ċentrali ta’ kuntatt għall-iskambju ta’ informazzjoni relevanti u għall-iffaċilitar ta’ kooperazzjoni internazzjonali tal-pulizija b’konnessjoni mal-logħbiet tal-futbol b’dimensjoni internazzjonali” (l-Artikolu 1).  Id-Deċiżjoni tal-Kunsill tispeċifika l-kompiti tal-NFIPs (l-Artikolu 2), l-informazzjoni tal-pulizija li għandha tiġi skambjata bejniethom (l-Artikolu 3) u proċedura għall-komunikazzjoni bejn l-NFIPs (l-Artikolu 4).  Id-Deċiżjoni tal-Kunsill 2007/412/ĠAI tat-12 ta’ Ġunju 2007 li temenda d-Deċiżjoni 2002/348/ĠAI dwar is-sigurtà b’konnessjoni ma’ logħbiet tal-futbol b’dimensjoni internazzjonali
                     2
                   żiedet id-dispożizzjonijiet dwar il-valutazzjonijiet regolari tad-diżordni marbut mal-futbol fil-livell nazzjonali (l-Artikolu 2(6)) u l-forom ta’ skambju ta’ informazzjoni (l-Artikolu 3(4)).

                  Id-Deċiżjoni tal-Kunsill 2002/348/ĠAI hija msemmija fir-Riżoluzzjoni tal-Kunsill tas-17 ta’ Novembru 2003 dwar l-użu mill-Istati Membri ta’ projbizzjonijiet għall-aċċess għal postijiet tal-partiti tal-futbol b’dimensjoni internazzjonali
                     3
                   (traduzzjoni mhux uffiċjali) u fil-Manwal tal-UE dwar il-Futbol
                     4
                    Il-Manwal, li ġie adottat għall-ewwel darba f’Ġunju 1999 u li ġie aġġornat l-aħħar f’Novembru 2016, jinkludi rakkomandazzjonijiet għall-kooperazzjoni internazzjonali bejn il-pulizija u miżuri għall-prevenzjoni u l-kontroll ta’ vjolenza u inkwiet marbuta ma’ partiti tal-futbol b’dimensjoni internazzjonali, inkluża gwida dwar l-iskambju ta’ informazzjoni tal-pulizija u dwar ir-rwol u l-kompiti tal-NFIPs.

               2.4.Raġunijiet għall-proposta

                  Filwaqt li l-Konvenzjoni tinkludi dispożizzjonijiet fil-qasam tal-kooperazzjoni tal-pulizija (87 tat-TFUE), din il-proposta taqbel ukoll b’mod aktar ġenerali mal-objettivi tal-politika tal-Unjoni rigward kwistjonijiet ta’ sport (l-Artikolu 165 tat-TFUE).  Skont l-Artikolu 165(3) tat-TFUE l-Unjoni u l-Istati Membri għandhom jinkoraġġixxu koperazzjoni ma' pajjiżi terzi u mal-organizzazzjonijiet internazzjonali kompetenti fil-qasam tal-edukazzjoni u l-isport, partikolarment il-Kunsill tal-Ewropa.  Miżuri ta’ inċentiva tal-UE, inkluż l-appoġġ għal proġetti fil-kapitolu tal-isport tal-programm Erasmus+, il-kampanji ta’ sensibilizzazzjoni tas-sapporters u s-sanzjonijiet sportivi mhumiex biżżejjed biex jindirizzaw il-problemi tal-atti ta’ vjolenza u diskriminazzjoni li jseħħu fil-periferija tal-kompetizzjonijiet sportivi.  Sa fejn din hija kwistjoni ta’ ordni pubbliku, l-awtoritajiet pubbliċi nazzjonali ssupplimentaw dawn l-inizjattivi b’attivitajiet preventivi u miżuri ta’ koerċizzjoni mmirati.  Dan huwa kompitu kumpless minħabba n-natura internazzjonali ta’ ċerti logħbiet u d-differenzi li jeżistu bejn id-dispożizzjonijiet rilevanti u l-prattiki relatati maż-żamma tal-ordni, is-sikurezza u s-sigurtà fl-Istati Membri differenti tal-UE.  Hemm bżonn ta’ aktar kooperazzjoni bejn il-partijiet ikkonċernati fil-ġlieda kontra l-vjolenza u d-diskriminazzjoni ta’ kull tip. L-azzjonijiet tal-infurzar tal-liġi jridu jiġu kkoordinati aħjar u l-UE tista’ tiffaċilita dan il-proċess, b’mod partikolari billi tappoġġa l-Konvenzjoni tal-Kunsill tal-Ewropa.

                  L-UE nnifisha ma tistax issir firmatarja tal-Konvenzjoni.  Dan huwa minħabba li l-Konvenzjoni tirreferi biss għall-“Membri” jew “Stati Partijiet” u ma tinkludi ebda formulazzjoni li tippermetti lill-UE jew organizzazzjonijiet ta’ integrazzjoni reġjonali oħra biex isiru firmatarji tagħha.

                  Madankollu, l-UE adottat miżuri kemm ġenerali kif ukoll speċifiċi rigward il-kooperazzjoni u l-iskambju ta’ informazzjoni tal-pulizija li japplikaw għas-suġġett tas-sikurezza u s-sigurtà fil-partiti tal-futbol b’dimensjoni internazzjonali, kif ukoll rakkomandazzjonijiet dettaljati u, aġġornata reċentement dwar kif għandhom jiġu applikati dawn il-miżuri.

                  Barra minn hekk, l-impenji meħuda fl-Artikolu 11 tal-Konvenzjoni, fir-rigward ta’ punti nazzjonali ta’ informazzjoni dwar il-futbol (NFIPs), x’aktarx ikollhom impatt fuq ir-regoli komuni skont it-tifsira tal-Artikolu 3(2) tat-TFUE.  Dan huwa għaliex l-obbligu li jiġu stabbiliti jew nominati l-NFIPs diġà tinsab fid-Deċiżjoni tal-Kunsill 2002/348/ĠAI, li tispeċifika l-kompiti tal-NFIPs u tistabbilixxi regoli għall-kooperazzjoni bejniethom, b’mod partikolari fir-rigward tal-iskambju ta’ informazzjoni tal-pulizija.  L-impenji li jinsabu fl-Artikoli 11(2) sa 11(4) tal-Konvenzjoni Nru 218 jikkoinċidu kważi kompletament mal-obbligi li jinsabu fid-Deċiżjoni tal-Kunsill 2002/348/ĠAI.  Tabilħaqq, skont ir-Rapport ta’ Spjegazzjoni għall-Konvenzjoni Nru 218, “l-NFIPs inħolqu taħt il-Liġi tal-Unjoni Ewropea” u t-test tal-Artikoli 11(2) sa (4) ġie ispirat u juża t-terminoloġija tad-Deċiżjoni tal-Kunsill 2002/348/ĠAI.

                  Dawn iċ-ċirkustanzi jenfasizzaw il-ħtieġa li l-Istati Membri jaġixxu fil-qafas tal-istituzzjonijiet tal-UE meta jkunu qed iwettqu impenji internazzjonali fil-qasam tal-kooperazzjoni u l-iskambju ta’ informazzjoni tal-pulizija bejn l-Istati Membri, b’mod partikolari fir-rigward tas-sikurezza u s-sigurtà fil-partiti tal-futbol b’dimensjoni internazzjonali.

                  Għalkemm l-Artikoli 11(2) sa (4) tal-Konvenzjoni kienu bbażati fuq id-Deċiżjoni 2002/348/ĠAI, preċiżament sabiex jiġi evitat kunflitt mad-dritt tal-Unjoni, jibqa’ l-fatt li d-Deċiżjoni tal-Kunsill 2002/348/ĠAI tipprevedi sistema ta’ kooperazzjoni u skambju ta’ informazzjoni tal-pulizija bejn l-Istati Membri fil-qasam tas-sikurezza u s-sigurtà fil-partiti tal-futbol b’dimensjoni internazzjonali permezz ta’ network ta’ awtoritajiet stabbilit għal dak l-iskop speċifiku.  L-UE biss hija f’pożizzjoni li tassumi l-obbligu vis-à-vis pajjiżi terzi biex tkompli tapplika dik is-sistema fl-UE u li testendi l-applikazzjoni tagħha fil-pajjiżi terzi kkonċernati.

                  Minħabba li l-UE nnifisha ma tistax issir Parti għas-CETS Nru 218, u peress li l-Istati Membri jistgħu jkunu Parti għall-Konvenzjoni biss jekk jingħataw is-setgħa mill-UE (l-Artikolu 2(1) tat-TFUE) huwa xieraq li tiġi adottata deċiżjoni li tawtorizza lill-Istati Membri biex jiffirmaw u jirratifikaw il-Konvenzjoni fl-interess tal-UE.

               3.BAŻI ĠURIDIKA

                  Id-Deċiżjoni tal-Kunsill proposta hija bbażata fuq l-Artikolu 218(6)(a)(v) u l-Artikolu 218(8) tat-TFUE, flimkien mal-Artikolu 87(1) tat-TFUE, li jipprovdi l-bażi ġuridika ewlenija għal-leġiżlazzjoni tal-UE dwar il-kooperazzjoni bejn il-pulizija.

               2018/0116 (NLE)

               Proposta għal

               DEĊIŻJONI TAL-KUNSILL

               li tawtorizza lill-Istati Membri biex isiru Parti, fl-interess tal-Unjoni Ewropea,
                  għall-Konvenzjoni tal-Kunsill tal-Ewropa dwar Approċċ Integrat ta’ Sikurezza, Sigurtà, u Servizz f’Partiti tal-Futbol u Avvenimenti Sportivi Oħra
                  (CETS n°218)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(6)(a)(v) u l-Artikolu 218(8), flimkien mal-Artikolu 87(1) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew
                  5
               ,

               Billi:

               (1)Il-Konvenzjoni dwar Approċċ Integrat ta’ Sikurezza, Sigurtà, u Servizz f’Partiti tal-Futbol u Avvenimenti Sportivi oħra tal-Kunsill tal-Ewropa (“il-Konvenzjoni”) ilha miftuħa għall-iffirmar u r-ratifika mit-3 ta’ Lulju 2016.

               (2)Il-Konvenzjoni għandha l-għan li tipprovdi ambjent sikur, sigur u akkoljenti fil-partiti tal-futbol u f’avvenimenti sportivi oħra.

               (3)L-Artikoli 11(2) sa 11(4) tal-Konvenzjoni, fir-rigward tal-Punti Nazzjonali ta’ Informazzjoni dwar il-Futbol, jista’ jkollhom impatt fuq ir-regoli komuni jew jibdlu l-kamp ta’ applikazzjoni tagħhom skont it-tifsira tal-Artikolu 3(2) tat-TFUE, peress li dawn id-dispożizzjonijiet jikkoinċidu mal-obbligi li jinsabu fid-Deċiżjoni 2002/348/ĠAI tal-Kunsill
                  6
                rigward is-sigurtà b’konnessjoni mal-partiti tal-futbol b’dimensjoni internazzjonali.

               (4)L-appoġġ tal-Unjoni għall-Konvenzjoni huwa importanti għall-ġlieda kontra l-vjolenza relatata ma’ avvenimenti sportivi u se tikkumplimenta l-isforzi li diġà saru f’dan il-qasam permezz ta’ appoġġ għal proġetti taħt il-kapitolu tal-isport tal-programm Erasmus+.

               (5)L-Unjoni ma tistax issir Parti għall-Konvenzjoni, minħabba li Stati biss jistgħu jkunu Partijiet għaliha.

               (6)Għalhekk jeħtieġ li l-Istati Membri jkunu awtorizzati jiffirmaw u jirratifikaw il-Konvenzjoni, filwaqt li jaġixxu b’mod konġunt fl-interess tal-Unjoni, fir-rigward ta’ dawk il-partijiet li jaqgħu taħt il-kompetenza esklussiva tal-Unjoni.

               (7)Ir-Renju Unit u l-Irlanda huma marbuta bid-Deċiżjoni tal-Kunsill 2002/348/ĠAI u għalhekk qed jieħdu sehem fl-adozzjoni ta' din id-Deċiżjoni.

               (8)F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-TFUE, id-Danimarka mhux qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               ADOTTA DIN ID-DEĊIŻJONI:

               Artikolu 1

               L-Istati Membri huma b’dan awtorizzati jsiru parti għall-Konvenzjoni dwar Approċċ Integrat ta’ Sikurezza, Sigurtà, u Servizz f’Partiti tal-Futbol u Avvenimenti Sportivi oħra (CETS Nru 218) fir-rigward ta’ dawk il-partijiet li jaqgħu taħt il-kompetenza esklużiva tal-Unjoni.

               Artikolu 2

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU L 121, 8.5.2002.

                     (2)

                        ĠU L 155, 15.6.2007, p. 76.

                     (3)

                        ĠU C 281, 22.11.2003, p. 1.

                     (4)

                        Riżoluzzjoni tal-Kunsill tas-6 ta’ Diċembru 2001 dwar manwal b'rakkomandazzjonijiet għall-kooperazzjoni internazzjonali bejn il-pulizija u miżuri għall-prevenzjoni u l-kontroll ta' vjolenza u inkwiet marbuta ma' partiti tal-futbol b'dimensjoni internazzjonali, fejn ikun involut tal-anqas Stat Membru wieħed; ĠU C 022, 24.01.2002, p. 1.

                     (5)

                        ĠU C , , p. .

                     (6)

                        Id-Deċiżjoni tal-Kunsill 2002/348/ĠAI tal-25 ta' April 2002 dwar sigurtà b'konnessjoni ma' logħbiet tal-futbol b' dimensjoni internazzjonali (ĠU L 121, 8.5.2002, p. 1).


               IL-KUMMISSJONI EWROPEA
            Brussell, 2.5.2018
            COM(2018) 249 final
            2018/0117(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall- Anness XI (Komunikazzjoni elettronika, servizzi awdjoviżwali u soċjetà tal-informatika) u l-Protokoll 37 (li fih il-lista prevista fl-Artikolu 101) tal-Ftehim ŻEE (Regolament Ġenerali dwar il-Protezzjoni tad-FMT:ItalicData/FMT)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

                  L-abbozz ta’ Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XI (Komunikazzjoni elettronika, servizzi awdjoviżwali u soċjetà tal-informatika) u l-Protokoll 37 (li jinsab fil-lista prevista fl-Artikolu 101) tal-Ftehim ŻEE sabiex jinkorpora r-Regolament Ġenerali dwar il-Protezzjoni tad-Data (ir-Regolament (UE) 2016/679)
                     1
                  .

               •Konsistenza mad-dispożizzjonijiet ta’ politika eżistenti fil-qasam ta’ politika

                  L-abbozz tad-Deċiżjoni tal-Kumitat Konġunt anness jestendi l-politika diġà eżistenti tal-UE għall-Istati taż-ŻEE-EFTA (in-Norveġja, l-Iżlanda u l-Liechtenstein).

               •Konsistenza ma’ politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim, li jimmira li jistabbilixxi Żona Ekonomika Ewropea dinamika u omoġena, ibbażata fuq regoli komuni u kondizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li se tiġi inkorporata fil-Ftehim ŻEE hija bbażata fuq l-Artikolu 16 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               Il-Kummissjoni, f’kooperazzjoni mas-SEAE, tippreżenta l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun fil-qagħda li tippreżentah fil-Kumitat Konġunt taż-ŻEE fl-eqreb opportunità possibbli.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

                  •
                        Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.

               •Għażla tal-istrument

               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               Mhux applikabbli

               4.IMPLIKAZZJONI GĦALL-BAĠIT

               Ma hemm l-ebda implikazzjoni għall-baġit mistennija bħala riżultat tal-inkorporazzjoni tar-Regolament (UE) 2016/679 fil-Ftehim ŻEE.

               5.ELEMENTI OĦRAJN

               •Ġustifikazzjoni tal-adattamenti prinċipali proposti

               Klawżola ta’ parteċipazzjoni (adattament (a) u (k))

               B’riżultat tal-inkorporazzjoni tar-Regolament Ġenerali dwar il-Protezzjoni tad-Data (GDPR) fil-Ftehim ŻEE, l-awtoritajiet superviżorji tal-Istati taż-ŻEE-EFTA għandhom jieħdu sehem bl-ikbar mod possibbli fil-punt uniku ta’ servizz u l-mekkaniżmu ta’ konsistenza u għandhom, apparti mid-dritt għall-vot u li joħorġu għal elezzjoni bħala l-president jew viċi presidenti tal-Bord, ikollhom l-istess drittijiet u obbligi bħall-awtoritajiet superviżorji tal-Istati Membri tal-UE fil-Bord Ewropew għall-Protezzjoni tad-Data (“il-Bord”). Il-pożizzjonijiet tal-awtoritajiet superviżorji tal-Istati tal-EFTA għandhom ukoll jiġu mniżżla separatament.

               L-adattament (a) jiżgura wkoll li r-regoli ta’ proċedura tal-Bord għandhom jagħtu effett sħiħ għall-parteċipazzjoni tal-awtoritajiet superviżorji tal-Istati taż-ŻEE-EFTA u l-Awtorità ta' Sorveljanza tal-EFTA bl-eċċezzjoni tad-drittijiet tal-vot u tal-kandidatura għall-presidenza jew il-viċi presidenza tal-Bord.

               Minħabba li l-GDPR jagħti kompetenzi lill-awtoritajiet superviżorji nazzjonali biex jiġu eżerċitati fil-livell nazzjonali u jeħtieġ koordinazzjoni u konverġenza tal-prassi internazzjonali, is-sehem pariġġ tal-awtoritajiet superviżorji tal-Istati taż-ŻEE-EFTA fil-mekkaniżmu tal-punt uniku ta' servizz huwa neċessarju għall-kooperazzjoni u l-konverġenza superviżorja koerenti fiż-ŻEE.

               Sabiex jiffaċilita u jiżgura l-infurzar konsistenti tar-regoli taż-ŻEE mill-Awtorità ta’ Sorveljanza tal-EFTA rigward l-Istati taż-ŻEE-EFTA u biex jippermetti t-twettiq tal-funzjonijiet tal-Awtorità ta’ Sorveljanza tal-EFTA skont l-Artikolu 108 tal-Ftehim ŻEE, l-adattament (k) jipprevedi li l-Awtorità ta’ Sorveljanza tal-EFTA għandu jkollha d-dritt li tieħu sehem fil-laqgħat tal-Bord mingħajr drittijiet tal-vot u li l-Awtorità ta' Sorveljanza tal-EFTA għandha taħtar rappreżentant għall-Bord. Barra minn hekk, kif intqal iktar ’il fuq, l-adattament (a) jipprevedi li r-regoli ta’ proċedura tal-Bord għandhom jagħtu l-effett sħiħ lis-sehem tal-Awtorità ta’ Sorveljanza tal-EFTA.

               Informazzjoni dwar negozjati ma’ pajjiżi terzi (adattament (f))

               L-adattament jipprevedi li l-Istati taż-ŻEE-EFTA jinżammu infurmati dwar il-konsultazzjonijiet ma’ pajjiżi terzi bl-għan li jadottaw deċiżjoni ta’ adegwatezza f'konformità mal-proċedura msemmija fl-Artikolu 93(3). Kif żgurat mill-Artikolu 100 tal-Ftehim ŻEE, l-Istati tal-EFTA jieħdu sehem b’mod sħiħ fil-Kumitat stabbilit bis-saħħa tal-Artikolu 93, ħlief għad-dritt tal-vot.

               L-adattament jispeċifika wkoll li f’każijiet fejn il-pajjiż terz jew l-organizzazzjoni internazzjonali jkunu daħlu għal obbligi speċifiċi rigward l-ipproċessar ta’ data personali mill-Istati Membri, l-UE għandha tqis is-sitwazzjoni tal-Istati taż-ŻEE-EFTA u tiddiskuti flimkien ma’ pajjiżi terzi jew organizzazzjonijiet internazzjonali mekkaniżmi possibbli għall-applikazzjoni possibbli sussegwenti mill-Istati taż-ŻEE-EFTA.

               Artikolu 45(1) – It-trasferiment ta’ data lil pajjiżi terzi u organizzazzjonijiet internazzjonali (adattament (e))

               Trasferiment ta’ data personali minn pajjiż ŻEE-EFTA għal pajjiż terz jew organizzazzjoni internazzjonali jista’ jsir abbażi ta’ att ta' implimentazzjoni (deċiżjoni ta’ adegwatezza) adottata mill-Kummissjoni li jkun ġie inkorporat fil-Ftehim ŻEE skont il-proċeduri normali deskritti fil-Ftehim ŻEE. L-għan tal-adattament (e) huwa li jippermeti trasferiment ta’ data wkoll meta d-deċiżjoni ta’ adegwatezza tkun applikata minn Stat taż-ŻEE-EFTA, sakemm tittieħed deċiżjoni mill-Kumitat Konġunt taż-ŻEE li dik id-deċiżjoni ta’ adegwatezza tiġi inkorporata. L-adattament (e) jipprevedi wkoll li qabel tidħol fis-seħħ deċiżjoni ta’ adegwatezza, kull Stat taż-ŻEE-EFTA għandu jiddeċiedi u jinforma lill-Awtorità ta’ Sorveljanza tal-EFTA jekk huwiex se japplika tali deċiżjoni ta’ adegwatezza fl-istess ħin bħall-Istati Membri tal-UE jew le. Jekk Stat tal-EFTA ma jinfurmax lill-Kummissjoni u lill-Awtorità ta' Sorveljanza tal-EFTA, dan għandu japplika l-miżuri fl-istess ħin tal-Istati Membri tal-UE.

               Jekk ma jkunx jista’ jintlaħaq ftehim fil-Kumitat Konġunt taż-ŻEE dwar l-inkorporazzjoni ta’ deċiżjoni ta’ adegwatezza fil-Ftehim ŻEE fi żmien tnax-il xahar mindu tidħol fis-seħħ id-deċiżjoni ta’ adegwatezza, kull Stat taż-ŻEE-EFTA jista’ jieqaf milli jkompli l-applikazzjoni ta’ tali miżuri, sakemm id-deċiżjoni ta’ adegwatezza tiġi inkorporata fil-Ftehim ŻEE, u għandu jinforma lill-Kummissjoni u lill-Awtorità ta' Sorveljanza tal-EFTA dwar dan mingħajr dewmien. Dan l-adattament ma jeskludix l-użu tal-Artikolu 102 tal-Ftehim ŻEE, kif speċifikat fl-adattament.

               Jekk Stat taż-ŻEE-EFTA jiddeċiedi li ma jkomplix japplika miżuri adottati bis-saħħa tal-Artikolu 45(5) (miżuri rigward pajjiż terz, territorju jew settur speċifikat wieħed jew iktar f’pajjiż terz, jew organizzazzjoni internazzjonali, li ma għadhomx joffru livell adegwat ta’ protezzjoni) il-Partijiet Kontraenti l-oħra għall-Ftehim ŻEE għandhom jipprojbixxu l-fluss liberu tad-data personali lejn dak l-Istat taż-ŻEE-EFTA.

               Artikolu 46(2) – Applikazzjoni ta’ atti ta’ implimentazzjoni rigward klawżoli standard tal-protezzjoni tad-data (adattament (h))

               Dan l-adattament huwa mibni fuq l-istess prinċipju bħall-adattament (e) (ara iktar ’il fuq). L-adattament jagħmilha possibbli għall-kontrolluri tal-EFTA jew il-proċessuri tal-EFTA li jużaw klawżoli standard tal-protezzjoni ta’ data fl-istess waqt li tidħol fis-seħħ fl-UE, sakemm Stat tal-EFTA ma jiddeċidix li japplika l-miżura fl-istess waqt bħall-Istati Membri tal-UE.

               Id-diżapplikazzjoni tar-referenza għall-“Karta” (adattament (i))

               F’konformità mal-Artikolu 7 tal-Ftehim ŻEE, huma biss l-atti li ġew inkorporati fil-Ftehim ŻEE li huma vinkolanti għall-Istati tal-EFTA. Il-Karta tad-Drittijiet Fundamentali tal-Unjoni Ewropea hija strument ta’ liġi primarja tal-UE li mhijiex vinkolanti fuq dawk li mhumiex Stati Membri u mhijiex rilevanti fil-kuntest taż-ŻEE. Għalhekk, l-adattament (i) tal-GDPR tiddiżapplika r-referenza għall-Karta li tinsab fl-Artikolu 58(4).

               L-Artikoli 63, 64(2), 65(1)c u 70(1)(e) – talbiet mill-Awtorità ta' Sorveljanza tal-EFTA għal pariri jew opinjoni mill-Bord (adattament (l))

               Skont l-adattament (1) l-Awtorità ta' Sorveljanza tal-EFTA għandu jkollha d-dritt li titlob pariri jew opinjonijiet mingħand, u li tikkomunika kwistjonijiet lill-Bord bis-saħħa tal-Artikolu 63, 64(2), 65(1)(c) u 70(1)(e). Artikli li fihom tali drittijiet u obbligi għandhom japplikaw, u li huma relevanti għat-twettiq tal-funzjonijiet tal-Awtorità ta’ Sorveljanza tal-EFTA skont l-Artikolu 109 tal-Ftehim, huma ddefiniti fl-adattament.

               2018/0117 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE rigward emenda għall-
                  Anness XI (Komunikazzjoni elettronika, servizzi awdjoviżwali u soċjetà tal-informatika)
                  u l-Protokoll 37 (li fih il-lista prevista fl-Artikolu 101) tal-Ftehim ŻEE

                  (Regolament Ġenerali dwar il-Protezzjoni tad-Data)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 16 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b'mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  4
                ("il-Ftehim ŻEE") daħal fis-seħħ fl-1 ta' Jannar 1994.

               (2)Bis-saħħa tal-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, l-Anness XI (Komunikazzjoni elettronika, servizzi awdjoviżwali u soċjetà tal-informatika) u l-Protokoll 37 (li fih il-lista prevista fl-Artikolu 101) tal-Ftehim ŻEE.

               (3)Ir-Regolament (KE) Nru 2016/679 tal-Parlament Ewropew u tal-Kunsill
                  5
                irid jiġi inkorporat fil-Ftehim ŻEE.

               (4)Ir-Regolament (UE) 2016/679 iħassar[b’effett mill-25 ta’ Mejju 2018,] id-Direttiva 95/46/KE tal-Parlament Ewropew u tal-Kunsill
                  6
               , li hija inkorporata fil-Ftehim ŻEE u li konsegwentement għandha titħassar skont il-Ftehim ŻEE [b’effett mill-25 ta’ Mejju 2018].

               (5)Għalhekk, jenħtieġ li l-Anness XI u l-Protokoll 37 tal-Ftehim ŻEE jiġu emendati skont dan.

               (6)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta' deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta għall-Anness XI u l-Protokoll 37 tal-Ftehim ŻEE għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (ĠU L 119, 4.5.2016, p. 1).

                     (2)

                        ĠU L 305, 30.11.1994, p. 6-8

                     (3)

                        ĠU L 305, 30.11.1994, p. 6.

                     (4)

                        ĠU L 1, 3.1.1994, p. 3.

                     (5)

                        Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (ĠU L 119, 4.5.2016, p. 1).

                     (6)

                        ĠU L 281, 23.11.1995, p. 31.

    ---documentbreak---

               IL-KUMMISSJONI EWROPEA
            Brussell,2.5.2018
            COM(2018) 249 final
            ANNESSI
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall- Anness XI (Komunikazzjoni elettronika, servizzi awdjoviżwali u soċjetà tal-informatika) u l-Protokoll 37 (li fih il-lista prevista fl-Artikolu 101) tal-Ftehim ŻEE (Regolament Ġenerali dwar il-Protezzjoni tad-Data)

               ANNESS I
                  DEĊIŻJONI TAL-KUMITAT KONĠUNT TAŻ-ŻEE
                  Nru

               ta’

               li temenda l-Anness XI (Komunikazzjoni elettronika, servizzi awdjoviżwali u soċjetà tal-informatika) u l-Protokoll 37 (li fih il-lista prevista fl-Artikolu 101) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data)
                  1
                għandu jiġi inkorporat fil-Ftehim ŻEE.

               (2)Filwaqt li jirrikonoxxi li l-protezzjoni tad-data hija dritt fundamentali mħares f’bosta ftehimiet internazzjonali dwar id-drittijiet tal-bniedem.

               (3)Filwaqt li jirrikonoxxi l-importanza tad-drittijiet u l-obbligi indaqs tal-kontrolluri u l-proċessuri tad-data fiż-ŻEE.

               (4)Din id-Deċiżjoni tipprevedi li l-awtoritajiet superviżorji tal-Istati tal-EFTA għandhom jieħdu sehem bl-ikbar mod possibbli fil-punt uniku ta’ servizz u l-mekkaniżmu ta’ konsistenza u, apparti mid-dritt għall-vot u li joħorġu għal elezzjoni bħala l-president jew viċi presidenti tal-Bord, għandu jkollhom l-istess drittijiet u obbligi bħall-awtoritajiet superviżorji tal-Istati Membri tal-UE fil-Bord Ewropew għall-Protezzjoni tad-Data (“il-Bord”), imwaqqaf bir-Regolament (UE) 2016/679. Għal dan il-għan, l-awtoritajiet superviżorji tal-Istati tal-EFTA jenħtieġ li jkunu inklużi fl-attivitajiet tal-Bord, inkluż l-attivitajiet ta’ kwalunkwe sottogrupp li l-Bord jista’ jistabbilixxi biex iwettaq ħidmietu, u li jirċievu kull informazzjoni meħtieġa biex ikunu jistgħu jieħdu sehem b’mod effettiv inkluża, skont kif ikun meħtieġ, permezz ta’ aċċess sħiħ għal kwalunkwe sistema elettronika għall-iskambju tal-informazzjoni li l-Bord jista’ jwaqqaf.

               (5)Ir-Regolament (UE) 2016/679 iħassar[, b’effett mill-25 ta’ Mejju 2018,] id-Direttiva 95/46/KE tal-Parlament Ewropew u tal-Kunsill
                  2
               , li hija inkorporata fil-Ftehim ŻEE u li konsegwentement għandha titħassar skont il-Ftehim ŻEE [b’effett mill-25 ta’ Mejju 2018].

               (6)Għaldaqstant, jenħtieġ li l-Anness XI u l-Protokoll 37 tal-Ftehim ŻEE jiġu emendati skont dan,

               ADOTTA DIN ID-DEĊIŻJONI:

               Artikolu 1

               It-test tal-punt 5e (id-Direttiva 95/46/KE tal-Parlament Ewropew u tal-Kunsill) tal-Anness XI tal-Ftehim ŻEE għandu jiġi mibdul b’dan li ġej b’[effett mill-25 ta’ Mejju 2018]:

               “32016 R 0679: Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

               Għall-finijiet ta' dan ir-Regolament, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)L-awtoritajiet superviżorji tal-Istati tal-EFTA għandhom jieħdu sehem fl-attivitajiet tal-Bord Ewropew għall-Protezzjoni tad-Data, minn hawn ’il quddiem imsejjaħ ‘il-Bord’. Għal dan il-għan, apparti mid-dritt għall-vot u li joħorġu għal elezzjoni bħala l-president jew viċi presidenti tal-Bord, huma għandu jkollhom l-istess drittijiet u obbligi bħall-awtoritajiet superviżorji tal-Istati Membri tal-UE fil-Bord, sakemm ma jkunx previst mod ieħor f’dan il-Ftehim. Il-pożizzjonijiet tal-awtoritajiet superviżorji tal-Istati tal-EFTA għandhom jiġu mniżżla separatament mill-Bord.

               Ir-regoli ta’ proċedura tal-Bord għandhom jagħtu effett sħiħ għall-parteċipazzjoni tal-awtoritajiet superviżorji tal-Istati tal-EFTA u l-Awtorità ta' Sorveljanza tal-EFTA bl-eċċezzjoni tad-drittijiet tal-vot u tal-kandidatura għall-presidenza jew il-viċi presidenza tal-Bord.

               (b)Minkejja d-dispożizzjonijiet tal-Protokoll 1 ta’ dan il-Ftehim, u sakemm mhux previst mod ieħor f’dan il-Ftehim, it-termini ‘Stat/i Membru/i’ u ‘awtoritajiet superviżorji’ għandhom jiġu mifhuma li jinkludu, apparti t-tifsira tagħhom fir-Regolament, l-Istati tal-EFTA u l-awtoritajiet superviżorji tagħhom, rispettivament.

               (c)Ir-referenzi għad-dritt tal-Unjoni jew id-dispożizzjonijiet tal-protezzjoni tad-data tal-Unjoni għandhom jinftiehmu li qed jirreferu għall-Ftehim taż-ŻEE jew id-dispożizzjonijiet tal-protezzjoni tad-data li hemm fih, rispettivament.

               (d)Fl-Artikoli 13(1)(f) u 14(1)(f), fir-rigward tal-Istati tal-EFTA, il-kliem ‘applikabbli skont il-Ftehim ŻEE’ għandhom jiddaħħlu wara l-kliem ‘deċiżjoni ta’ adegwatezza mill-Kummissjoni’.

               (e)Fl-Artikolu 45, fir-rigward tal-Istati tal-EFTA, dan li ġej għandu jiddaħħal wara l-paragrafu 1:

               ‘1a. Sakemm tittieħed deċiżjoni mill-Kumitat Konġunt taż-ŻEE biex jiġi inkoporat fil-Ftehim ŻEE att ta’ implimentazzjoni adottat bis-saħħa tal-paragrafi 3 jew 5 ta’ dan l-Artikolu, Stat tal-EFTA jista’ jiddeċiedi li japplika l-miżuri li hemm fih.

               Qabel id-dħul fis-seħħ ta’ kull att ta' implimentazzjoni adottat bis-saħħa tal-paragrafi 3 jew 5 ta’ dan l-Artikolu, kull Stat tal-EFTA għandu jiddeċiedi u jinforma lill-Kummissjoni u lill-Awtorità ta’ Sorveljanza tal-EFTA jekk huwiex, sakemm tittieħed deċiżjoni mill-Kumitat Konġunt taż-ŻEE li l-att ta’ implimentazzjoni jiġi inkorporat fil-Ftehim ŻEE, se japplika l-miżuri li jkun hemm fih fl-istess ħin bħall-Istati Membri tal-UE jew le. Fin-nuqqas ta’ deċiżjoni bil-kontra, kull Stat tal-EFTA għandu japplika l-miżuri li jkun hemm f'att ta' implimentazzjoni adottat bis-saħħa tal-paragrafi 3 jew 5 ta’ dan l-Artikolu fl-istess ħin bħall-Istati Membri tal-UE.

               Minkejja l-Artikolu 102 ta’ dan il-Ftehim, jekk ma jkunx jista’ jintlaħaq ftehim dwar l-inkorporazzjoni fil-Ftehim ŻEE ta’ att ta’ implimentazzjoni adottat bis-saħħa tal-paragrafi 3 jew 5 ta’ dan l-Artikolu fi żmien tnax-il xahar mid-dħul fis-seħħ ta’ dan l-att ta’ implimentazzjoni, kull Stat tal-EFTA jista’ jieqaf japplika tali miżuri u għandu jinforma lill-Kummissjoni u lill-Awtorità ta’ Sorveljanza tal-EFTA b’dan mingħajr dewmien.

               Il-Partijiet Kontraenti l-oħra tal-Ftehim ŻEE għandhom, permezz ta’ deroga mill-Artikolu 1(3), jirrestrinġu jew jipprojbixxu l-fluss liberu tad-data personali lejn Stat tal-EFTA li ma japplikax il-miżuri li jkun hemm f'att ta’ implimentazzjoni adottat bis-saħħa tal-paragrafu 5 ta’ dan l-Artikolu bl-istess mod kif dawn il-miżuri jipprevjenu t-trasferiment ta’ data personali lejn pajjiż terz jew lejn organizzazzjoni internazzjonali.’

               (f)Kull meta l-UE tidħol f’konsultazzjonijiet ma’ pajjiżi terzi jew organizzazzjonijiet internazzjonali bl-għan li tadotta deċiżjoni ta’ adegwatezza skont l-Artikolu 45, l-Istati tal-EFTA għandhom jinżammu infurmati kif xieraq. F’każijiet fejn il-pajjiż terz jew l-organizzazzjoni internazzjonali jkunu daħlu għal obbligi speċifiċi rigward l-ipproċessar ta’ data personali mill-Istati Membri, l-UE se tqis is-sitwazzjoni tal-Istati tal-EFTA u tiddiskuti flimkien ma’ pajjiżi terzi jew organizzazzjonijiet internazzjonali mekkaniżmi possibbli għall-applikazzjoni possibbli sussegwenti mill-Istati tal-EFTA.

               (g)Fl-Artikolu 46(2)(d) għandu jiżdied dan li ġej:

               ‘L-awtoritajiet superviżorji tal-Istati tal-EFTA għandu jkollhom l-istess dritt bħall-awtoritajiet superviżorji tal-UE li jippreżentaw klawżoli tal-protezzjoni tad-data standard lill-Kummissjoni għall-approvazzjoni skont il-proċedura ta' eżami msemmija fl-Artikolu 93(2).’

               (h)Fl-Artikolu 46, fir-rigward tal-Istati tal-EFTA, għandu jiddaħħal dan il-paragrafu li ġej wara l-paragrafu 2:

               ‘2a. Sakemm tittieħed deċiżjoni mill-Kumitat Konġunt taż-ŻEE li jinkorpora att ta' implimentazzjoni fil-Ftehim ŻEE, is-salvagwardji xierqa msemmija fil-paragrafu 1 jistgħu jiġu previsti minn klawżoli standard ta’ protezzjoni tad-data msemmija fil-punti (c) u (d) tal-Artikolu 46(2) meta Stat tal-EFTA japplika l-miżuri li jkun hemm fihom.

               Qabel id-dħul fis-seħħ ta’ atti ta' implimentazzjoni adottati bis-saħħa tal-punti (c) u (d) tal-Artikolu 46(2), kull Stat tal-EFTA għandu jiddeċiedi u jinforma lill-Kummissjoni u lill-Awtorità ta’ Sorveljanza tal-EFTA jekk huwiex, sakemm tittieħed deċiżjoni mill-Kumitat Konġunt taż-ŻEE li l-att ta’ implimentazzjoni jiġi inkorporat fil-Ftehim ŻEE, se japplika l-miżuri li jkun hemm fih fl-istess ħin bħall-Istati Membri tal-UE jew le. Fin-nuqqas ta’ deċiżjoni bil-kontra, kull Stat tal-EFTA għandu japplika l-miżuri li jkun hemm f'att ta' implimentazzjoni adottat bis-saħħa tal-punti (c) u (d) tal-Artikolu 46(2) fl-istess ħin bħall-Istati Membri tal-UE.

               Minkejja l-Artikolu 102 ta’ dan il-Ftehim, jekk ma jkunx jista’ jintlaħaq ftehim dwar l-inkorporazzjoni fil-Ftehim ŻEE ta’ att ta’ implimentazzjoni adottat bis-saħħa tal-punti (c) u (d) tal-Artikolu 46(2) fi żmien tnax-il xahar mid-dħul fis-seħħ ta’ dan l-att ta’ implimentazzjoni, kull Stat tal-EFTA jista’ jieqaf japplika tali miżuri u għandu jinforma lill-Kummissjoni u lill-Awtorità ta’ Sorveljanza tal-EFTA b’dan mingħajr dewmien.’

               (i)Fl-Artikolu 58(4), fir-rigward tal-Istati tal-EFTA, il-kliem ‘f’konformità mal-Karta’ ma għandux japplika.

               (j)Fl-Artikolu 59, il-kliem ‘lill-Awtorità ta' Sorveljanza tal-EFTA’ għandu jiddaħħal wara l-kliem ‘lill-Kummissjoni’.

               (k)L-Awtorità ta' Sorveljanza tal-EFTA għandu jkollha d-dritt li tieħu sehem fil-laqgħat tal-Bord mingħajr id-dritt tal-vot. L-Awtorità ta' Sorveljanza tal-EFTA għandha taħtar rappreżentant.

               (l)Meta dan ikun relevanti għat-twettiq tal-funzjonijiet tagħha skont l-Artikolu 109 ta’ dan il-Ftehim, l-Awtorità ta' Sorveljanza tal-EFTA għandu jkollha d-dritt li titlob pariri jew opinjonijiet mingħand, u li tikkomunika kwistjonijiet lill-Bord bis-saħħa tal-Artikoli 63, 64(2), 65(1)(c) u 70(1)(e). Fl-Artikoli 63, 64(2), 65(1)(c) u 70(1)(e), il-kliem ‘u, fejn relevanti, l-Awtorità ta’ Sorveljanza tal-EFTA’ għandu jiddaħħal wara l-kliem ‘il-Kummissjoni’.

               (m)Il-President tal-Bord, jew is-segretarjat, għandu jikkomunika lill-Awtorità ta’ Sorveljanza tal-EFTA l-attivitajiet tal-Bord, fejn dan ikun relevanti skont l-Artikoli 64(5) (a) u (b), 65(5), u 75(6)(b). Fl-Artikoli 64(5) (a) u (b), 65(5), u 75(6)(b), il-kliem ‘u, fejn relevanti, l-Awtorità ta’ Sorveljanza tal-EFTA’ għandu jiddaħħal wara l-kliem ‘il-Kummissjoni’.

               Meta dan ikun relevanti għat-twettiq tal-funzjonijiet tagħha skont l-Artikolu 109 ta’ dan il-Ftehim, l-Awtorità ta' Sorveljanza tal-EFTA għandu jkollha d-dritt li tirċievi informazzjoni mingħand awtorità superviżorja ta’ wieħed mill-Istati tal-EFTA kkonċernati bis-saħħa tal-Artikolu 66(1). Fl-Artikolu 66(1), il-kliem ‘u, fejn relevanti, l-Awtorità ta’ Sorveljanza tal-EFTA’ għandu jiddaħħal wara l-kliem ‘il-Kummissjoni’.

               (n)Fl-Artikolu 71(1), il-kliem ‘, lill-Kumitat Permanenti tal-Istati tal-EFTA, lill-Awtorità ta’ Sorveljanza tal-EFTA’ għandhom jiddaħħlu wara l-kelma ‘il-Kunsill’.

               (o)Is-sentenza li ġejja għandha tiżdied fl-Artikolu 73(1):

               ‘Il-membri tal-Bord mill-Istati tal-EFTA ma għandhomx ikunu eliġibbli li jkunu eletti bħala president jew viċi presidenti.’”

               Artikolu 2

               It-test tal-punt 13 (Grupp ta’ Ħidma għall-Protezzjoni ta’ Individwi fl-Ipproċessar ta’ Data Personali) tal-Protokoll 37 tal-Ftehim ŻEE għandu jitħassar.

               Artikolu 3

               It-testi tar-Regolament (UE) Nru 2016/679 bil-lingwa Iżlandiża u b'dik Norveġiża, li għandhom jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, ikunu awtentiċi.

               Artikolu 4

               Din id-Deċiżjoni għandha tidħol fis-seħħ fi [...], bil-kundizzjoni li jkunu saru n-notifiki kollha skont l-Artikolu 103(1) tal-Ftehim ŻEE*.

                  3Artikolu 5

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     għall-Kumitat Konġunt taż-ŻEE

               ANNESS II

                  Dikjarazzjoni Konġunta mill-Partijiet Kontraenti

                  tad-Deċiżjoni tal-Kumitat Konġunt Nru XX ta’ JJ.XX.SS li tinkorpora r-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il- moviment liberu ta' tali data, u li jħassar id-Direttiva 95/46/KE (Regolament Ġenerali dwar il- Protezzjoni tad-Data) fil-Ftehim ŻEE.

               Konxji tas-sistema ta’ żewġ pilastri tal-Ftehim ŻEE u b’konsiderazzjoni għall-effett vinkolanti dirett tal-Bord Ewropew għall-Protezzjoni tad-Data fir-rigward tal-awtoritajiet superviżorji nazzjonali fl-Istati taż-ŻEE-EFTA il-Partijiet Kontraenti:

               –jieħdu nota tal-fatt li d-deċiżjonijiet tal-Bord Ewropew għall-Protezzjoni tad-Data huma diretti lejn l-awtoritajiet superviżorji nazzjonali,

               –jirrikonoxxu li din is-soluzzjoni ma toħloqx preċedent għal adattamenti futuri ta’ atti tal-UE li għandhom jiġu inkorporati fil-Ftehim ŻEE.

                     (1)

                        ĠU L 119, 4.5.2016, p. 1.

                     (2)

                        ĠU L 281, 23.11.1995, p. 31.

                     (3)
                  * [L-ebda rekwiżit kostituzzjonali ma huwa indikat.] [Huma indikati rekwiżiti kostituzzjonali.]